Vonke begin spat in valuta-saak | Netwerk24
Deur Elvira Wood 31 Julie 2018 09:02
Die Mededingingstribunaal het Maandag sy sitting oor beweerde samespanning tussen banke oor prysvasstelling in Pretoria begin.
The Mail & Guardian berig die dag het egter begin met Investec se versoek dat die tribunaal ’n verklarende bevel dat die Mededingingskommissie se gedrag “ergerlik en onredelik” was, uitreik.
Die koerant berig die eerste dag is hoofsaaklik gewy aan die banke se versoek, weens verskeie redes, dat die saak van die hand gewys moet word.
Sommige van die banke het reeds in Mei 2017 in regsdokumente gesê die kommissie se klagte is vaag en skep ’n verleentheid.
Hulle is ontevrede dat die kommissie nie jurisdiksie oor sekere van die internasionale banke het nie.
Moneyweb berig Makgale Mohlala, bestuurder van die kommissie se afdeling vir kartelbedrywighede, sê die kommissie sal Dinsdag sy argumente teen Investec se aansoek voorlê.
Die Mededingingskommissie het sedert April 2015 ’n saak van prysvasstelling en marktoewysing ondersoek in die verhandeling van buitelandse wisselkoerse waarby die rand betrokke is.
Die ondersoek het bevind dat die banke ten minste van 2007 af ’n algemene ooreenkoms gehad het om saam te span met verhandelings van die rand-dollar-wisselkoers en het pryse gemanipuleer.
Die banke het ook die pryse gemanipuleer deur ooreenkomste om op sekere tye nie te verhandel nie, of deur die skep van fiktiewe pryse om vraag en aanbod te verwring, sê die kommissie.
Agttien banke van oor die wêreld heen word daarvan verdink dat hulle wisselkoerse onderling vasgestel het.
Absa (voorheen Barclays Africa) is kwytgeskeld nadat dié bankgroep ’n fluitjieblaser was, terwyl Citigroup ingestem het om ’n boete van R69,5 miljoen ($5,4 miljoen) vir sy beweerde aandeel te betaal.
Moneyweb berig die kommissie se versoek is dat die banke met 10% van hul jaarlikse omset beboet word.
Die verhoor duur tot Vrydag.
Die betrokke banke
Standard Bank van Suid-Afrika
Meer oor: Investec | Mededingingstribunaal | Mededingingskommissie | Banke | Samespanning | Valuta
Nóg banke by valutasaak ingesluit
Valutasaak: Standard Bank se aansoek slaag nie